जों बयबो मिथिगौ- जायखि जाया फालिथाइ सानआनो ओंथि दं, गोनांथि दं, बेसेन दं, फालिनायनि नोजोर आरो थांखि दं, फोरोंगिरि सान फालिनायाव ओंथि दं, गोनांथि दं, बेसेन दं, नोजोर दं, थांखि दं, गोजौआव मख’बोखादोंदि-फोरोंगिरिया साख्रिल’ नङा, मोनसे समाज सिबिनाय हाबा एबा मोनसे समाज सिबिथाइ। बै फोरोंगिरि समाजखौ राइजो आरो सरकारनि गेजेरनि सोमोन्दो सुंजोबग्रा होनना बुंनाय जायो। बै हिसाबै फोरोंगिरिया समाजनि थाखाय मावनो गोनां गिलिर बिबान दं। मानोना सासे फोरोंगिरिया फरायसाफोरनो गोगो आरो गुन गोनां सोलोंथाइ होनो थाखाय फोरोंनायजों लोगोसे गावनो सासे फरायसा बिगोमा, गावनो सासे सुबुरुनगिरि, गावनो सासे दैदेनगिरि, गावनो सासे मडेल महरै खामानि मावनो गोनां जायो। बेफोर बादि खामानिखौ मावबोदोंमोन ड. सर्बपल्लि राधाकृष्णन बिथांआ। बिनि अनगायैबो सासे मोजां फोरोंगिरि जानोब्ला, साफ्रोमबो फरायसानि गोसो जै खालामनोब्ला, बै फोरोंगिरिया थानांगोन सहायनाय गुन, रोंसारनाय गियान, अननाय, मोजां मोननाय। बैफोर माखासे गुनआ दंमोनखायनो बिथां राधाकृष्णनआ सासे देरहासार फोरोंगिरि जानो हादोंमोन। बिथांनि बै मावथआइ, सोरजिथाइ, सानथौ, आदर्श आरिनि गेजेरजों फोरोंगिरि समाजखौ थुलुंगा होना मोनसे गोगो समाज दानायजों लोगोसे गोदान भारत दानायनि थांखिजों फोरोंगिरि सानखौ गासै भारतल’ नङा बुहुमावनो बोसोरफ्रोमबो फालिबोनाय जादों आरो इयुनावबो फालिबाय थागोन।